《廿四日出京口河冰阻舟二日方抵吕城》
元代·朱德润

舟行出京口，夜宿丹阳县。严风吹港曲，河冰白如练。

寒侵肌粟生，光耀目花眩。连艘若胶缀，两宿冒霜霰。

素历行路难，辛勤敢辞怨。敲冰望吕城，日倒气微转。

明旦春阳回，吾道复堪羡。小人散阴霾，君子履刚健。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。